#### **Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2016. február 9-i rendkívüli testületi üléséről***

|  |  |
| --- | --- |
| 9/2016. (II.9.) határozat | Az Ehrat Lazac Kft. önkormányzati tulajdonba vételéről szóló döntés megerősítéséről |
| 10/2016. (II.9.) határozat | A Kerecsend, Gárdonyi utca 73. sz. alatti ingatlan opciós értékesítéséről |
| 11/2016. (II.9.) határozat | A TOP-3.1.1.-15 keretében „Komplex települési közlekedési program Kerecsenden” című pályázatról |
| 12/2016. (II.9.) határozat | A TOP-4.2.1.-15 keretében „Szociális alapszolgáltatások infrastruktúrájának bővítése és fejlesztése Kerecsenden ” című pályázatról |
| 13/2016. (II.9.) határozat | A TOP-1.4.1.-15 keretében „Kerecsendi Berekerdő Óvoda működési feltételeinek javítása” című pályázatról |

*A jegyzőkönyv 12-21. közötti számozott oldalt tartalmaz*

**J E G Y Z Ő K Ö N Y V**

Készült: 2016. február 9-én Kerecsend Község Önkormányzata Képviselő-testületének rendkívüli testületi ülésén a Közösségi Házban (Kerecsend, Fő u. 55.)

***Jelen vannak:***

Sári László polgármester

Kiss Sándor címzetes főjegyző

Prokaj Milán alpolgármester

Békési Gyula képviselő

Fónad István képviselő

Román István képviselő

Simon Szilvia képviselő,

Szántai Pál meghívott könyvvizsgáló

***Napirend:***

1. Az Ehrat Lazac Kft. önkormányzati tulajdonba vételének ügye

előadó: Sári László polgármester

Szántai Pál könyvvizsgáló

1. TOP-pályázatok benyújtásával kapcsolatos döntéshozatal

előadó: Kiss Sándor címzetes főjegyző

**Sári László polgármester:**

Köszöntöm az ülésen megjelenteket. Megállapítom, hogy az ülés határozatképes, Román Antal képviselő igazoltan van távol. A mai ülésen Szántai Pál könyvvizsgáló a vendégünk.

1. **napirendi pont**

**Sári László polgármester:**

Mint az ismeretes a testület előtt, az Ehrat Lazac Kft. tulajdonosai ajándékban adnák az Önkormányzatnak a céget. A Képviselő-testület azzal bízott meg, hogy tájékozódjunk a jogi és pénzügyi lehetőségekről. 8-10 napja volt az a megbeszélés, ahol jelen voltak az Ehrat Lazac Kft. tulajdonosai, a cég ügyvédje és könyvvizsgálója, valamint az általunk felkért könyvvizsgáló, Szántai Pál, továbbá jegyző úr és én. Előtte felkértük a Cégdiagnosztika Kft-t a cég pénzügyi átvilágítására.

A cégben van tulajdonosi tagi hitel, aminek a sorsát rendezni kell. A cég az utóbbi években gazdasági tevékenységet nem végzett, és nem teljesen legálisan működött, ugyanis a cég ügyvezetőjének megbízatását nem hosszabbították meg. Az ügyvédi tájékoztatás szerint a működés legális feltételei megteremthetők. A cégátvétel elindításának folyamatához szükség lenne a testület döntésére, valamint egy ügyvezetőt is meg kellene bíznunk. Ezt az ügyet kellene részletesebben megbeszélnünk, amihez a könyvvizsgáló úr ad szakmai információt.

**Szántai Pál könyvvizsgáló:**

Többféle információ is van, a beszélgetés során segítek a képviselőknek a tisztánlátásban.

**Kiss Sándor címzetes főjegyző:**

Javaslom, hogy a könyvvizsgálat eredményét ismertesse a testülettel.

**Szántai Pál könyvvizsgáló:**

Az említett cég esetében az utóbbi négy év gazdálkodását vizsgáltuk meg. A vizsgálat során megállapítottuk, hogy a banki forgalmon kívül semmi más költsége nem volt a cégnek, tehát ez egy alvó cég már évek óta. A szükséges bevallások elkészítése és beadása megtörtént. A „nem törvényesen működés” arról szól jelen esetben, hogy Lüthy urat 5 évre választották meg ügyvezetőnek, de a lejáratkor nem hosszabbították meg a jogviszonyát. A törvény szerint ügyvezetővel rendelkeznie kell egy cégnek. Aggályos volt, hogy a társaság évek során negatív saját tőkével rendelkezett (2009-ben 19 millió volt a negatív saját tőke) Ha a tőke elfogy, a tulajdonosnak az előírt tőkét biztosítania kell a cég részére. Március 15-től 3 millió forint a törvény által előírt törzstőke összege, ami még jelenleg 2 millió forint. A jelenlegi ügyvezető ezt úgy oldotta meg, hogy a költségeket befizetéssel csökkentette (bankköltségek) és fedezte. Úgy láttuk, hogy a törvényes működés helyreállítható.

Milyen lehetőségei vannak az önkormányzatnak?

Pénzügyi műveleteket kell végezni. Ha az előkészítéssel, kidolgozással, levezetéssel megbíznak minket, rendbe tudjuk tenni a céget.

**Kiss Sándor címzetes főjegyző:**

Milyen konkrét terhet jelent ez az önkormányzatnak?

**Szántai Pál könyvvizsgáló:**

Csak átmenetileg igényel a tulajdonostól készpénzt a cég helyreállítása. Nem jelentős az összeg, de a megoldásoktól is függ. Kb. 1 milliótól 32 millióig terjedhet a rendbetételhez szükséges pénzeszköz, de ezt az összeget csak átmenetileg kell befektetni a cégbe. Ezt a céget utána működtetni kell, ennek is költségei vannak. Ügyvezetőre van szükség, bevallásokat kell készíteni és beadni.

Olyan profilt kell találni, amely segíti az önkormányzati feladatok ellátását. Önfenntartó céget alakítsunk ki!

**Kiss Sándor címzetes főjegyző:**

A tagi kölcsönről a céggel történt egyeztetés során az hangzott el, hogy az Önkormányzat azt is ajándékba kapja. A testület feladata, hogy döntsön, elfogadja-e a céget ajándékba. Ha igen, meg kell bízni egy ügyvezetőt. Ezután tudunk továbblépni az ügyben.

**Szántai Pál könyvvizsgáló:**

Tudom, hogy elsősorban az ingatlan kell az önkormányzatnak, de muszáj a céget is átvenni. A tulajdonos a céget rendbe tenni nem akarja, a státuszát viszont mindenképpen rendbe kell tenni. Az ügyvezetőváltással mindenről le akar mondani.

**Sári László polgármester:**

A cég pénzügyi helyreállításához ráfordított pénzösszeg a szükséges törzstőkét is biztosítja?

**Szántai Pál könyvvizsgáló:**

Tartós pénzigény nélkül fenn lehet tartani a céget, de folyamatos költségek vannak mellette. A cég értéke a kb. 10 milliós ingatlanban materizálódik.

**Sári László polgármester:**

Ha mégsem működtetjük tovább a céget, esetleges ingatlanértékesítés esetén mi a lehetőség?

**Szántai Pál könyvvizsgáló:**

Az ingatlanértékesítés lehetséges, a befolyt készpénz bekerül a cégbe. Ha az önkormányzat úgy dönt, végelszámolást lehet csinálni.

**Békési Gyula képviselő:**

Jelenleg az épület, a telek a Kft-be be van véve apportként? Ami ott található az ingatlanban, az minden a cég tulajdona: ingatlan, telek, gépek?

**Szántai Pál könyvvizsgáló:**

A társaság tulajdona a telek és az ingatlan, de a gépek más kérdés. 0-s értéken vannak nyilvántartva, selejtezések voltak és vannak folyamatban.

**Békési Gyula képviselő:**

A céget formálisan működőképessé kell tenni. Azután vagy tovább működtetjük, pl. kolbászt gyártunk, vagy értékesítjük az ingatlant és megszüntetjük a céget. Szerintem e két lehetőség között kell dönteni.

**Sári László polgármester:**

Amikor a felajánlás érkezett, úgy gondoltam, hogy élelmiszeripari feladatok ellátására megfelelő az ingatlan. Azóta jelentkezett egy cég, aki megvenné az ingatlant és használná élelmiszeripari termékek előállítására. Munkahelyet teremtene, adót fizetne és az ingatlanért kapott vételár is növelné bevételeinket. Az ingatlan adott, használhatjuk vagy adjuk el a vállalkozást?

Jelenleg ügyvezetőt kell találni elsősorban.

**Szántai Pál könyvvizsgáló:**

A cég eszközei a kimutatások alapján: telek, üzemi épület, konyha, konyhabútor, CP lemez (értéke 299.000 ft). Ennyi maradt, a többi eszközt leselejtezték a nyilvántartás szerint.

**Fónad István képviselő:**

A tagi kölcsön összegét fizikálisan ki kell egyenlíteni? A pénzt át kell adni addig, míg a cég átadásra kerül? Vagy csak le kell papírozni, hogy a tulajdonváltás megtörténjen?

**Szántai Pál könyvvizsgáló:**

Ha az önkormányzat részéről az ügyvezető meglesz, utána beszélünk a pénzügyekről.

Az illeték nem terheli az önkormányzatot az átadásnál, a tulajdonosváltásnak a közreműködők (ügyvéd, könyvvizsgáló) díjazásán túl nincs anyagi vonzata.

A cég rövid lejáratú kötelezettsége 32 millió FT. Ebből egyéb rövid lejáratú hitel 12 millió, tagi kölcsn 19 millió Ft. A társaság rendelkezik a társasági formára előírt 3 millió Ft jegyzett tőkével. Az eredménytartalék negatív (-24 millió Ft). Ebből következően a cég a 2016. évet -22 millió Ft negatív saját tőkével kezdi.

Az Önkormányzat az ügylet során megkapja a tagi kölcsönt is, ami a cég kötelezettségeként jelentkezik. Ha van 32 milliója az önkormányzatnak, akkor 32 millió forinttal megemeli a törzstőkét (32 millió + 3 millió törvényi előírás). A befizetett 32 milliót az Önkormányzat visszakapja a 32 milliós követelés fejében. Végül teljesen tiszta 11 millió marad a forrás oldalon, az eszközoldalon ugyan ennyi lesz az eszközérték.

Könyvelni csak szabályosan kiállított iratok alapján lehet. Működéshez gazdasági eseményekről könyvelést végezni kell. Bankszámlán kell megcsinálni a pénzmozgásokat, de lehetnek pénztáriak is.

**Fónad István képviselő:**

Ez azt jelenti, hogy egyik zsebből a másikba rakom a pénzt?

**Szántai Pál könyvvizsgáló:**

Az önkormányzat és a cég jogilag elkülönül. A pénzmozgásokat könyvelni kell, bár ugyan az a tulajdonos. Papíron viszont mindig elkülönül.

**Fónad István képviselő:**

30 milliót fizikálisan ki kell fizetni, ha már miénk a cég?

**Szántai Pál könyvvizsgáló:**

Igen, utána pedig vissza lehet kapni a kölcsön fejében, ez a lényeg.

**Kiss Sándor címzetes főjegyző:**

Szükséges ez a pénzmozgás? Az Önkormányzat nem rendelkezik adott időpontban ekkora forrással.

**Szántai Pál könyvvizsgáló:**

Eltérő lehet a pénzigény. 1 millió is elég lehet hozzá. Részletekben fizetjük ki a 32 milliót. Az önkormányzat átutalja a Kft-nek az 1 milliót, utána a cég tartozás jogcímen visszautalja az önkormányzatnak az 1 milliót. 1 millióval is meg lehet ez a folyamatot csinálni.

**Fónad István képviselő:**

Bankforgalmat kell tehát generálni, naponta 1 milliót utalni és vissza.

**Prokaj Milán alpolgármester:**

A költségeket is figyelembe kell venni. Ügyvezetőre van szükség, akinek ezzel munkája lesz. Ez bér, tiszteletdíj, járulékköltséget is jelent.

**Szántai Pál könyvvizsgáló:**

Igen, adminisztrációs munkák lesznek. A költségek attól is függnek, hogy mennyiért és mikor lehet az ingatlant eladni.

**Prokaj Milán alpolgármester:**

Eladni nem egyszerű.

**Szántai Pál könyvvizsgáló:**

Szerintem pár milliós bevétellel léphetünk ki ebből az ügyletből.

**Sári László polgármester:**

Karbantartási munkák elvégzéséhez karbantartók munkájára van szükség, ez is költség.

Mint ahogy mér említettem, van egy érdeklődő élelmiszeripari cég, amelyik megvásárolná az ingatlant mintegy 10 millió forintos vételáron. Ha mi most úgy döntünk, ők már holnap kötnének egy opciós szerződést.

**Simon Szilvia képviselő:**

Meg lehet így kötni velük az opciós szerződést, hogy jogilag ez a cég még nincs rendben? Mennyi idő, mire a jogi utakat végigjárjuk?

**Szántai Pál könyvvizsgáló:**

Ügyvezető választása után pár nap kérdése a dolog.

**Fónad István képviselő:**

Az ügylet teljes költsége mintegy 2 millió Ft. Az eladási árból lesz 10 millió forint. A végén fontos, hogy a mérleg nyelve merre billen.

**Szántai Pál könyvvizsgáló:**

Ügyvezető díja, kérdés mennyi lesz. Karbantartó többletjuttatása mennyi lesz. A felmerülő banki költségek is ott vannak. Ezeket nem lehet pontosan előre megmondani.

**Fónad István képviselő:**

Két hónap nem sok idő. Ha van vevő, akkor megoldható a polgármester úr által ismertetett lehetőség.

**Szántai Pál könyvvizsgáló:**

A fenti összegbe belefér.

**Sári László polgármester:**

A cég végelszámolása megtörténhet mindenképpen? 1-2 millióból megúszhatjuk?

**Fónad István képviselő:**

Ha a végén nincs értékesítés, akkor benne marad az önkormányzat 2 milliója. Ha az önkormányzati vagyon gyarapodik 10 millióval, két milliót akkor is belerak az önkormányzat, ha a Kft. végelszámolásánál a tagi kölcsön rendeződik.

**Szántai Pál könyvvizsgáló:**

A tagi kölcsön alapvetően rossz, korlátozott dolog. Kisvállalkozások veszteséget csinálnak, ebből fedezik. Ez a fajta megoldás a NAV-nak szúrja a szemét. A tagi kölcsönt vissza kell fizetni! Elengedés van, de ez többlet adóterheket von maga után.

**Fónad István képviselő:**

A saját tőke jelenleg negatív, ennek pozitívnak kell lennie.

**Szántai Pál könyvvizsgáló:**

Veszteség miatt negatív a saját tőke, magas követelés van benne. A negatív negatívja pozitív lesz.

**Sári László polgármester:**

Nem biztos, hogy végelszámolást kell választani. Bányakapitánysággal is érdemes beszélni, céget fenntartani. A sóderbánya kihasználása során is hasznos lehet, ha van egy saját vállalkozásunk.

**Szántai Pál könyvvizsgáló:**

Kettős haszon lehet. Értékesíteni lehet a cégnek. Ebből befolyik a pénz, amit berakunk önkormányzati tevékenységbe. Másrészt pedig a sóderbánya megnyitás is jó fordulat lehet. Ha itt a sóder, csak el kell adni az útépítéshez. Ehhez viszont sokat kell lobbizni.

**Simon Szilvia képviselő:**

A polgármester úr által említett vállalkozás bérbe veszi az ingatlant vagy mindenképpen meg szeretné vásárolni?

**Sári László polgármester:**

A cég csak megvenni kívánja. Most ez a testület van, évek múlva azonban minden változhat és ők fix és biztos helyet szeretnének keresni a településen.

**Simon Szilvia képviselő:**

Ingatlanértékesítés esetén nagy tevékenységváltás lehet?

**Szántai Pál könyvvizsgáló:**

Az adott feltételek az irányadóak.

**Békési Gyula képviselő:**

Mikor kell ebben dönteni? Ez nem magáncég, önkormányzat vagyunk. A benne lévő játék az önkormányzatnak veszélyesebb, mint egy vállalkozásnak. Így elmondva szép dolog, kérdés, hogy mi marad a végén?

**Szántai Pál könyvvizsgáló:**

Minden jóban van jó és rossz dolog is.

**Békési Gyula képviselő:**

Szerintem ebben most ne döntsünk, gondolkodjunk.

**Szántai Pál könyvvizsgáló:**

Végig kell gondolni a dolgot. Minél korábban kellene dönteni és lépni, mert az idő ellenünk dolgozik.

**Román István képviselő:**

Érdemes ezzel egyáltalán foglalkozni? Szerintem nem. Rendbe tesszük a céget, aztán eladjuk. Ez nem szimpla ajándék, jutalom. A költségek sem ismeretesek. Felelősséggel kell döntenünk. Legyen egy konkrét elképzelésünk, amiért érdemes ezt az utat végigjárni. Ha lenne rá pénze az önkormányzatnak, akkor jó dolog lenne az ajándék. Ebben a formában nem tartom jó ötletnek. A gazdasági helyzetünk szerintem nem teszi lehetővé. Lehet, hogy nyereségesen jövünk ki a dologból, de csak lehet. Járulékos költségek vannak, céget kell alapítani, azt fenn kell tartani.

**Fónad István képviselő:**

A Kft-vel kapcsolatos feladatokat el kell látni. A könyvelési feladatok az önkormányzat részéről elvégezhetők lennének egy dolgozó által vagy külön fizetni kell érte?

**Sári László polgármester:**

Teljesen mindegy. Ahol nincs forgalom, ott nem magas a könyvelési költség és az ügyvezetői díj.

**Szántai Pál könyvvizsgáló:**

A teljes költség szerintem maximum 70.000 Ft/hó. Az ügyvezető kiválasztása után az okmányok rendezése és a többi munka kb 1 hetet, maximum 1 hónapot vesz igénybe.

**Fónad István képviselő:**

Jelen pillanatban nincs önkormányzati cég a településen?

**Sári László polgármester:**

Ingatlanértékesítés után az önkormányzatnak kell-e majd járulékot, adót fizetnie?

**Szántai Pál könyvvizsgáló:**

Nem, nincs fizetési kötelezettsége. A társasságot és a könyvelést kapja meg az önkormányzat. Nem az ingatlant vásárolja meg az önkormányzat, egy céget kap.

**Békési Gyula képviselő:**

Hétfőig gondolkodjunk rajta, testületi ülésen döntsünk.

**Sári László polgármester:**

Nem is tudom. 6-8 milliót tudnánk szerezni az önkormányzatnak megoldás, ha az ajánlatot tevő vállalkozást és Lüthy úrékat hoznánk össze, hogy együtt kössenek üzletet.

**Szántai Pál könyvvizsgáló:**

Ha az önkormányzat ki akar maradni ebből, akkor a két partnert kell összehozni.

**Békési Gyula képviselő:**

Ott van az orrunk előtt a lehetőség, de lehajolunk-e érte?

**Fónad István képviselő:**

Kockázattal jár, számszerűsítve mennyi lenne?

**Szántai Pál könyvvizsgáló:**

A kockázatot nem tudom számszerűsíteni. Az alvó cégekkel senki sem foglalkozik. A NAV azt mondja, tedd működőképessé a céget. Nem igazán tudom, mi a kockázata.

**Román István képviselő:**

Miért nem a mostani tulajdonos csinálja ezt a művelete meg?

**Sári László polgármester:**

Ez az ügylet ára.

**Román István képviselő:**

Lüthy úr hogyan tudja értékesíteni, ha nem akarja rendbe tenni a céget?

**Békési Gyula képviselő:**

Mi Kiss Sándor véleménye?

**Kiss Sándor címzetes főjegyző:**

Az Önkormányzat számára nem annyira a kockázatok jelentenek kihívást, hanem az, hogy általunk járatlan útra lépünk, ha a cég az Önkormányzat tulajdonába kerül. Figyelembe véve a könyvvizsgáló által elmondottakat és a vitában hallottakat, úgy látom, hogy a településnek az ügylet hasznos lehet.

**Békési Gyula képviselő:**

Nekem van vállalkozásom, rendelkezem e területen tapasztalatokkal. Az Önkormányzatnak meg kell ragadnia minden lehetőséget, hogy a bevételeit növelje. Fónad képviselő úr hozzászólása győzött meg végülis arról, hogy az ügyeletet támogassam. Javaslom, fogadjuk el.

**Fónad István képviselő:**

Ha az önkormányzat alakítani akarna egy céget, a törzstőkére és az egyéb költségekre minimum 3,5 millió forintot kellene fordítani. A jelenlegi helyzetben a költségek jóval alacsonyabbak.

Amennyiben a Képviselő-testület megbíz és az összeférhetetlenségi szabályok nem zárják ki, az ügyvezetői feladatokat elvállalom.

**Simon Szilvia képviselő:**

Ha nem is adjuk el, akkor is hasznosíthatjuk a közfoglalkoztatás keretében.

**Sári László polgármester:**

Bennem is sok kétely merült fel. Beállított egy cég, amelyik Kerecsenden akar letelepedni. Adót fizetne, épületet venne. Ez leginkább az én kockázatom. Ha ilyen lehetőségünk van, ezzel érdemes élni.

Javaslom, hogy az ügyvéd úr tájékozódjon az opciós szerződés lehetőségéről. Az érdeklődő céget szorítja az idő.

Opciós szerződést lehet kötni az ingatlan eladására, feltételekkel. Ezzel az önkormányzat is biztosítékot kapna arra, hogy adott vételárért meg fogják vásárolni az ingatlant.

Ki támogatja az ügyletet?

*A témával kapcsolatban további kérdés, észrevétel nem volt. A Képviselő-testület 4 igen, 2 nem szavazattal az alábbi határozatot fogadta el:*

**9/2016. (II.9.) határozat**

Kerecsend Község Önkormányzatának Képviselő-testülete a Cégdiagnosztika Kft. könyvvizsgálói jelentése alapján megerősíti az 52/2015. (XI.3.) határozatában elfogadott döntést, mely szerint ajándékként elfogadja a Jan Lüthy és Erica Lüthy 3396 Kerecsend, Gárdonyi Géza utca 47. sz. alatti lakosok, mint az Ehrat-Lazac Kft. (3396 Kerecsend, Gárdonyi Géza u. 73., adószám: 11162928-2-10, cégjegyzékszám: Cg.10-09-021081) tulajdonosainak 2015. október 27-én kelt írásbeli felajánlása alapján az Ehrat Lazac Kft-t és az annak tulajdonában álló 3396 Kerecsend, Gárdonyi Géza u. 73. sz. alatti lazacfüstölőt.

A Képviselő-testület megbízza Sári László polgármestert, hogy a következő testületi ülésen tegyen javaslatot a cég ügyvezetőjének személyére.

Határidő: következő testületi ülés

Felelős: Sári László polgármester

*A polgármester által előterjesztett opciós adás-vételi lehetőségről a Képviselő-testület 5 igen, 1 nem szavazattal az alábbi határozatot fogadta el:*

**10/2016. (II.9.) határozat**

Kerecsend Község Önkormányzatának Képviselő-testülete meghatalmazza Sári László polgármestert, hogy az Ehrat Lazac Kft. tulajdonában lévő 3396 Kerecsend, Gárdonyi Géza u. 73. sz. alatti lazacfüstölő épületére opciós adás-vételi szerződést kössön 10 millió Ft-os áron élelmiszeripari termék előállítását végző vállalkozással azzal a feltétellel, hogy az adás-vétel csak abban az esetben realizálható, ha a Kft. az Önkormányzat tulajdonába kerül. A végleges adás-vételi szerződéshez a Képviselő-testület külön döntése szükséges.

1. **napirendi pont**

**Kiss Sándor címzetes főjegyző:**

Mintegy 40 millió Ft-os támogatás iránt nyújthatunk be pályázatot 2016. március 30-ig a TOP-3.1.1 keretében a Demjéni úti járda felújítására, a Füzesabonyi úti járda hiányzó szakaszának megépítésére, a buszmegállók felújítására és akadálymentesítésére, valamint a Bereksor és a Fő u. kereszteződésében lévő gyalogátkelőhely sárga villogó lámpával történő védelmére, továbbá kerékpártárolók elhelyezésére a faluközpontban.

2016. március 21-én megnyílik egy újabb pályázati lehetőség (TOP-1.4.1, beadási határidő: 2016. május 23.), mely az Óvoda fejlesztését célozza. Ennek keretében lehetőség nyílik új udvari játékok beszerzésére, óvodai közlekedési park kialakítására, a kerítés felújítására, parkosításra, bútorok és játékok beszerzésére, valamint a melléképület felújítására. A támogatás várható összege 25 millió Ft. Szükséges lenne a projekt műszaki tartalmát kiegészíteni az Óvoda előtti járda felújításával és az árok lefedésével. Egyelőre nem látható, hogy ezek az elemek beilleszthetők-e a támogatható tevékenységek körébe.

A TOP-4.2.1 keretében a szociális ellátórendszer (házi gondozás, étkeztetés, idősek klubja) tárgyi feltételeinek javítására lesz lehetőségünk reményeink szerint. E projektben mintegy 40 millió Ft-ot használhatnánk fel.

A projekt céljaként javasoljuk meghatározni a Közösségi Ház épületének felújítását. Ennek keretében a jelenleg közfoglalkoztatási irodaként használt helyiséget házi gondozói irodává alakítanánk át, a tetőtérben kialakítandó irodába költöztetnénk a közfoglalkoztatási irodát. A beruházás teljes energetikai korszerűsítést, akadálymentesítést, külső, belső felújítást (ennek körében elektromos hálózat cserét, fűtési rendszer korszerűsítést), valamint az udvar térburkolását és parkolók kialakítását foglalná magában. (A Közösségi Ház felújításának műszaki leírása, terve és tervezői költségvetése más korábbi pályázatok kapcsán elkészült.) E forrás lehetővé tenné a Fő u. 49. sz. alatti ingatlan megvásárlását és felújítását is, amennyiben az épületnek a pályázat jellegéhez igazodó funkciót találunk. E pályázat benyújtásának határideje 2016. április 29.

A pályázatok keretébe 100 %-os támogatás igényelhető.

**Sári László polgármester:**

Javaslom, hogy a jegyző úr által ismertetett projektekre nyújtsuk be pályázatunkat. Kérem a Képviselő-testületet, bízzon meg azzal – tekintettel a közeli határidőkre - hogy a pályázat benyújtásához szükséges intézkedéseket (pályázatíró megbízása, szükséges szintű tervezési feladatok elvégeztetése, költségvetés elkészíttetése) megtegyem az egyes pályázatok beadására rendelkezésre álló határidőkben.

*A Képviselő-testület egyhangú szavazással (6 igen szavazattal) az alábbi határozatokat fogadta el:*

**11/2016. (II.9.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a TOP-3.1.1.-15 keretében „Komplex települési közlekedési program Kerecsenden” című projekt megvalósítására. A Képviselő-testület felhatalmazza Sári László polgármestert a pályázat benyújtása érdekében szükséges intézkedések (pályázatíró megbízása, szükséges szintű tervezési feladatok elvégeztetése, költségvetés elkészíttetése) megtételére.

Határidő: a pályázati kiírás szerint

**12/2016. (II.9.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a TOP-4.2.1.-15 keretében „Szociális alapszolgáltatások infrastruktúrájának bővítése és fejlesztése Kerecsenden” című projekt megvalósítására. A Képviselő-testület felhatalmazza Sári László polgármestert a pályázat benyújtása érdekében szükséges intézkedések (pályázatíró megbízása, szükséges szintű tervezési feladatok elvégeztetése, költségvetés elkészíttetése) megtételére.

Határidő: a pályázati kiírás szerint

**13/2016. (II.9.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a TOP-1.4.1.-15 keretében „Kerecsendi Berekerdő Óvoda működési feltételeinek javítása” című projekt megvalósítására. A Képviselő-testület felhatalmazza Sári László polgármestert a pályázat benyújtása érdekében szükséges intézkedések (pályázatíró megbízása, szükséges szintű tervezési feladatok elvégeztetése, költségvetés elkészíttetése) megtételére.

Határidő: a pályázati kiírás szerint

**Sári László polgármester:**

Mivel az ülésen több kérdés, hozzászólás nem hangzott el, az ülést bezárja.

kmf.

Sári László Kiss Sándor

polgármester címzetes főjegyző